Vier die moeder in jou lewe | Maroela Media
Deur René Basson, bemarkingsredakteur: Intiem
Gister het ons weer Moedersdag gevier.
In soveel huise het dit ŉ gewoonte geword om deel te wees van die viering van die moeder van die huis omdat die gemeenskap dit aanmoedig, selfs in kerke word daar ŉ groot fokus op moeders geplaas.
As daar nou ŉ vrou is wat behoorlik verdien om gevier te word, is dit die ma in jou lewe. Dit is so dat jy eers werklik besef wat ŉ ma vir haar gesin doen wanneer jy self ŉ ma is. Daar lê soveel opgesluit in die woord Mamma – ŉ legio benamings is onlosmaaklik verbind hieraan: trooster, versorger, verpleegster en so hou die lys aan en aan.
Vra enige vrou wat sy in ruil vir goeie moederskap verwag en sy sal jou vertel sy verwag nie om oorlaai te word met geskenke nie, want die hart waarmee sy dit doen, dag ná dag, jaar ná jaar, is net so vol onvoorwaardelike liefde vir haar kinders dat dit haar vreugde bring en dít is vir haar genoeg.
Natuurlik is dit ŉ spesiale oomblik wanneer ŉ kind kom dankie sê, maar dit bepaal nie ŉ ma se toewyding aan haar gesin nie. Die beste wat enige kind vir ŉ ma kan doen, ongeag ouderdom, is om meer gereeld as net op Moedersdag liefde te bewys deur waardering, respek en erkenning; klein gebare wat deel kan en behoort te wees van ons kind-wees en mens-wees.
Moedersdag is die ideale dag waarop elke vrou wat die voorreg en vreugde van moederskap ken met ŉ hart vol dankbaarheid vir haar Here God kan dankie sê dat sy ŉ geseënde vrou is. Baie ma’s bid gereeld vir hul kinders, ongeag of hulle al self ouers is, maar hierdie dag is die gebed anders. Hierdie keer is die gebed nie vir die kinders nie, dit is ŉ dankbare hart wat lof bring aan die Een wat lewe gee.
Daarmee saam is daar die erkenning van afhanklikheid van God en die versoek om genade, wysheid, krag en leiding om die beste MA te wees wat Hy ŉ vrou gemaak het om te wees.
Nie elke ma ken die vreugde van geboorte gee nie, maar dit maak haar niks minder ŉ moeder nie. Elke vrou met ŉ moederhart vir die kinders wat aan haar toevertrou is, moet gevier word!
Vier die moeders in jou lewe, hulle is kosbaar en spesiaal. Moeders, vier jou moederskap met vreugde en dankbaarheid vir die voorreg van ma-wees.
Kon dit nie beter stel! Voel presies net so. Sò dankbaar vir Ma-wees voorreg, n seën vir n leeftyd. Dankie MM vir opbouende plasings ook. SA het soveel slegte nuus, lekker om sulke goed ook te kry.